Aanval op Magoebaskloof-kleinhoewe: Niemand nog vas | Maroela Media
Aanval op Magoebaskloof-kleinhoewe: Niemand nog vas
Niemand is nog in hegtenis geneem in verband met die aanval op Koos Herman Dinsdag helder oordag op 'n kleinhoewe in die Magoebaskloof-omgewing in Limpopo nie. Herman is in sy 50's.
Lt.kol. Moatshe Ngoepe, provinsiale polisiewoordvoerder, het aan Maroela Media bevestig Herman was alleen tuis toe hy omstreeks 08:15 deur drie gewapende mans oorval is, soos vroeër berig.
"Hy het op die stoep gesit en ontspan toe hy geluide in die huis gehoor het. Hy is vinnig die huis in om ondersoek te gaan instel toe hy drie mans in die huis gesien het. Herman het hulle gevra wat hulle soek, waarna een van die verdagtes weggehardloop het en een van die oorblywende twee 'n vuurwapen uitgepluk het," het Ngoepe gesê.
Ngoepe het gesê Herman het na sy slaapkamer gehardloop en wou die deur sluit toe die verdagtes hom inhaal en oorweldig het. "Hulle het sy hande met 'n lyfgordel en die kabel van 'n selfoonlaaier vasgebind en op geld aangedring."
Die verdagtes het onder meer 'n televisiestel, 'n hoëtroustel, 'n tabletrekenaar, 'n kamera, twee horlosies, skoene en twee tasse gebuit.
Twee skote is afgevuur voordat hulle op die vlug geslaan het. Herman kon later daarin slaag om los te kom en hulp te ontbied. Hy is nie ernstig tydens die voorval beseer nie.
Die Tzaneen-polisie ondersoek 'n saak van huisroof. Die ondersoek duur voort.
Dié aanval volg minder as 'n week na dié waarin Robert Turner (67) en sy vrou Debbie (66) op hul plaas by Haenertsburg, naby Magoebaskloof, aangeval en erg aangerand is. Turner is tydens die voorval erg aangerand en ook in die been geskiet. Hy het in die Mediclinic Tzaneen aan sy beserings beswyk. Debbie het geringe beserings opgedoen.
'n Ondersoek word gedoen om te bepaal of die twee aanvalle verbind kan word.
Haenertsburg Limpopo Magoebaskloof plaasaanvalle
Vermiste bejaarde se liggaam gevind
Bekende prokureur gesoek ná skietery op plaas
"huisroof". en ons weet teen die tyd dat niemand ooit "vasgetrek" word of ooit sal nie.
Onwelkome rowers wat oortree steel en roof en moor. Johannes 10.10 beskrywe hul baas mooi. Wat nie aan hulle behoort steel hulle. Waarvoor hulle nooit gewerk het vat hulle. So lewe hulle.
Hulle is dan geregtig op alles. Hulle wil net he he en nogmaals verniet he. My 15 vriende is by my dag en nag
Ek se altyd om iets aan te neem is die oorsaak van meeste vloppe nou wonder ek nog steeds wie val die arme boere aan vermoor ,verkrag ,vermink hulle want die media is te bang om te se .Ek wens Malema wil n media netwerk begin want hy se n ding soos dit is ek sal sepedi leer net om die ware feite te kry soos dit is.